
Antibakteriális és biofilm feltörő szerek hatásának vizsgálata az antimikrobiális rezisztencia terjedésére és biofilm épülésére Pseudomonas aeruginosa törzseken

Kulcsszavak: Pseudomonas aeruginosa; otits externa; biofilm; eradikáció; rezisztencia
A kutyák kimagasló arányban érkeznek fülészeti panaszokkal az állatorvosi rendelőbe.
Ennek egyik leggyakoribb oka a külső hallójárat gyulladás, amelyet másodlagosan, a
nagyszámban multirezisztens Pseudomonas aeruginosa baktérium okozhat, melyet rezisztencia
mechanizmusai és biofilmépülési képessége miatt nehéz kezelni. Kutatásunk fő célja egy
állatgyógyászati fülészetben használható potenciális szerkombináció vizsgálata volt, ahol a
komponensek hatékony antibakteriális és potenciális biofilmfeltörő tulajdonsággal
rendelkeznek és kombinációban való alkalmazásuk révén egymás hatékonyságát növelik. A
marbofloxacin második generációs fluorokinolonként az egyik leghatékonyabb antibiotikum a
P. aeruginosa elleni védekezésben. A geraniol egy monoterpén alkohol, mely kiváló
biofilmellenes hatással bír. Az etilén-diamin-tetraecetsav (EDTA) fém kelátorként a
marbofloxacin hatását potencírozni képes. A három hatóanyag, illetve ezek kettes, hármas
kombinációinak antibakteriális és biofilmellenes hatását vizsgáltuk kutya külső hallójárat
gyulladásából vett és biofilmtermelő kontroll P. aeruginosa törzseken. A minimum gátló
koncentráció (MIC) vizsgálatával sorozatpasszálást végeztünk a biofilmtermelő P. aeruginosa
ATCC® 27853™ törzsön. Megfigyeltük, hogy a biofilmellenes anyagokkal való kombinálás
gátolja-e a rezisztencia terjedését marbofloxacinra nézve. Emellett kíváncsiak voltunk, hogy a
P. aeruginosa antimikrobiális rezisztenciája összefüggésbe hozható-e a baktérium effluxpumpa funkciójával. Ehhez huszonkettő P. aeruginosa klinikai izolátumot és egy kontroll
törzset (ATCC® 27853™) vizsgáltunk a hatóanyagokkal és kombinációikkal egy efflux-pumpa
gátló (EPI) hatóanyag karbonil-cianid-3-klorofenilhidrazin (CCCP) jelenlétében és anélkül.
Továbbá a hatóanyagok és kombinációik biofilmfeltörő tulajdonságát vizsgáltuk a P.
aeruginosa ATCC® 27853™ törzs biofilmjén kristályibolya és MTS-formazán festési
eljárásokkal. Kutatási eredményeink a hatóanyagok bizonyos kombinációi között
szinergizmust, részleges szinergizmust vagy indifferens hatást tártak fel. A CCCP-vel végzett
rezisztencia vizsgálati eredményeink alapján az antibakteriális ellenállóképesség hátterében
nem efflux-pumpa funkciója áll a vizsgált izolátumok esetében az adott szerek jelenléte mellett.
A biofilmfeltörést vizsgáló kísérletünk eredményei által arra következtettünk, hogy a vizsgált
hatóanyagok és kombinációinak biofilmfeltörő hatása nem volt számottevően nagyobb a
kombinációban való alkalmazáskor, mint önálló marbofloxacin használatakor.



